Հիշեցնենք, օրեր առաջ ռուսական հեղինակավոր պարբերականներից մեկը՝ «Կոմերսանտը», գրել էր, թե Դավութօղլուն իր հայտարարությամբ բացահայտել է Ադրբեջան կատարելիք այցի բուն նպատակը: Թուրքիայի վարչապետը Թուրքիայի կառավարության ծրագիրը ներկայացնելիս հայտարարել էր. «Թուրքիան ամեն հնարավորը կանի, որպեսզի Հայաստանի կողմից Ադրբեջանի գրավյալ տարածքները, այդ թվում՝ ԼՂ-ն, ազատագրվեն»: «Կոմերսանտը» սույն հայտարարությունից եզրակացրել էր. «Թուրքիան պատրաստվում է մտնել ղարաբաղյան ճակատից. Անկարայում միջոցներ են փնտրում՝ Ռուսաստանի տնտեսական եւ քաղաքական պատժամիջոցներին պատասխանելու համար»: Ռուսական պարբերականը պնդել էր, որ իր հայտարարությամբ Թուրքիայի վարչապետը Ռուսաստանի դեմ պայքարի նոր ուղղություն բացահայտեց, դրանով նա հայտարարեց, որ Թուրքիան մտադիր է միջամտել ղարաբաղյան հակամարտության կարգավորմանը եւ օգտագործելով ղարաբաղյան խնդիրը՝ մեկ այլ ուղղությունից Ռուսաստանի դեմ դուրս գալ եւ փորձել ՌԴ-ին ԼՂ խնդրի միջոցով հարվածել: